Ca gudé gunné̱ꞌ da nigá,
naꞌ bexúꞌu Jesús neza zexíaje̱ꞌ Jerusalén.
Gate ba zua xezrine̱ꞌ xe̱zre Betfagé,
ne xe̱zre Betania,
ne zue̱ꞌ gáguze naga zua Xiꞌa Xaga Olivo,
naꞌ gusel-le̱ꞌ chupa benneꞌ caꞌ dxusé̱dene̱ꞌ.
Guzre̱ꞌ le̱ꞌ:
―Le chjaca xé̱zredu naꞌ zua gáguze,
naꞌ ca zrinle naꞌ léꞌele tu burru daꞌbaꞌ xaga,
be̱ netú quebe nu ne cuía le̱baꞌ.
Le se̱zre-baꞌ,
naꞌ le che̱ꞌ-baꞌ nigá.
Che nu naba leꞌe bizr chee̱ naꞌ dxesé̱zrele-baꞌ,
le xe̱ꞌe̱ Xránadxu nachínene̱ꞌ-baꞌ.
Naꞌ gusiáꞌca benneꞌ caꞌ,
naꞌ beleléꞌene̱ꞌ xúgute̱ naca na ca ba guzre Jesús le̱ꞌ.
Naꞌ gate dxelese̱zre̱ꞌ búrruaꞌ,
naꞌ xránabaꞌ buluche̱be̱ꞌ le̱ꞌ:
―¿Bizr chee̱ naꞌ dxesé̱zrele búrruaꞌ?
Benneꞌ chupa caꞌ belexeche̱be̱ꞌ:
―Laweꞌ da nachine Xránadxu le̱baꞌ.
Naꞌ beleché̱ꞌe̱-baꞌ lau Jesús,
naꞌ belexrúe̱ꞌ xicha chee̱ꞌ cúzrubaꞌ,
naꞌ buluzríe̱ꞌ Jesús cúzrubaꞌ.
Ca zeaj Jesús,
xuꞌe̱ neza zrie̱ꞌ búrrudu naꞌ,
naꞌ dxelechiluj benneꞌ caꞌ xicha chee̱ꞌ la neza naga tée̱ꞌ.
Gate bzrine̱ꞌ gagu naga naca létajla chee̱ Xiꞌa Xaga Olivo,
xúgute̱ benneꞌ caꞌ zaj de̱ꞌe̱ Le̱ꞌ gulezú lawe̱ꞌ dxelebezre xe̱ꞌe̱ lu xel-la dxelebé,
ne dxelúe láꞌane̱ꞌ Dios ca naca xúgute̱ xel-la waca chee̱ xabáa da beleléꞌene̱ꞌ.
Gulenné̱ꞌ:
―Laꞌazxa naca wenná bea,
benneꞌ zaꞌ waláz chee̱ Xránadxu Dios.
Gaca xel-la dxebeza zri lazreꞌ da za xabáa,
ne gaca ba Dios.
Nadxa bal-la benneꞌ fariseo caꞌ zaj zraꞌ ládujla benneꞌ caꞌ gulé̱ꞌe̱ Jesús:
―Benneꞌ Wese̱de,
gudil-la benneꞌ caní zaj de̱ꞌe̱ Lueꞌ.
Jesús beche̱be̱ꞌ:
―Dxapaꞌ leꞌe,
che benneꞌ caní xelezúa zrie̱ꞌ,
xiaj caní xelebezre xaꞌa na.
Gate bzrine̱ꞌ gagu xe̱zre Jerusalén,
ne ca bléꞌene̱ꞌ na,
naꞌ gudxezre Jesús ca naca chee̱ na.
Naꞌ gunné̱ꞌ:
―La chéajniꞌile lu zra chee̱le nigá da gaca gunna chee̱le xel-la dxebeza zri lazreꞌ.
Naꞌa da naꞌ nagache na,
naꞌ quebe gaca léꞌele na.
Welezrín zra gaca chee̱le da zrinnaj,
gate benneꞌ dxelecuídene̱ꞌ leꞌe xeléchaje̱ꞌ zeꞌe dxuꞌa xe̱zre chee̱le,
ne xuluzague̱ꞌ leꞌe gátete̱ze naꞌ,
naꞌ xuluchínnaje̱ꞌ xe̱zre chee̱le.
Naꞌ xelútie̱ꞌ ca naca benneꞌ zaj zre̱ꞌe̱ nigá,
naꞌ quebe xuluxucáꞌane̱ꞌ tu xiaj cuzru ljwezre na.
Caní gaca chee̱le laweꞌ da quebe gúquebeꞌele zra blaꞌ Dios chee̱ gácale̱ne̱ꞌ leꞌe.